als_Latn dik_Latn sag_Latn
TAP, në qershor nis ndërtimi i rrugëve
Tiranë Një përfaqësi e projekti TAP, i kryesuar nga Kjetil Tungland, Drejtori aktual Menaxhues i projektit, ndodhet në Tiranë, ku kanë zhvilluar takime me Presidentin Bujar Nishani dhe me ministrin e Energjisë, Damian Gjiknuri.
Presidenti vlerësoi punën e kryer deri tani nga TAP AG në drejtim të zhvillimit të sektorit të energjisë në vend, duke e cilësuar si projektin e shekullit të 21-të për Shqipërinë.
Kreu i Shtetit theksoi se në të gjitha nivelet shtetërore si dhe nga të gjitha palët politike, ka garanci të shprehura qartësisht për vijimin dhe finalizimin me sukses të projektit, duke veçuar mbështetjen që projekti i gazsjellësit TAP ka gjetur edhe në shoqërinë shqiptare. Tungland tha se fillimi i vitit 2020 do të jetë edhe përfundimi i projektit në territorin shqiptar.
Përfaqësuesit e TAP informuan Presidentin se në fillim të muajit qershor 2015 fillon edhe ndërtimi i rrugëve të aksesit për projektin, duke sjellë më shumë prezencë në terren dhe punësim. Më tej biseda u përqendrua në potencialin njerëzor të kualifikuar që ekziston në Shqipëri për realizimin e projektit si dhe përfitimet e pritshme në zhvillimin e mëtejshëm të fushës së energjisë në vend.
Gjatë takimit me ministrin Gjiknuri, u diskutua ecuria e deritanishme e projektit TAP dhe hapat që ka ndërmarrë Shqipëria në kuadër të bashkëpunimit për realizimin e projektit. Shumë shpejt pritet të nisë dhe puna në terren për ndërtimin e rrugëve të aksesit.
Ministri Gjiknuri tha se tanimë është siguruar fondi dhe po punohet për masterplanin e gazit në Shqipëri ndërsa në bashkëpunim me qeverinë e Azerbajxhanit dhe kompaninë shtetërore të naftës SOCAR do të mundësohet hartimi i studimit të fizibilitetit. Drejtorët e TAP vlerësuan bashkëpunimin e deritanishëm me qeverinë shqiptare dhe konkretisht me Ministrinë e Energjisë dhe Industrisë në drejtim të përmbushjes së detyrimeve reciproke.
als_Latn als_Latn als_Latn als_Latn als_Latn als_Latn als_Latn